Zoznam sviatkov na Slovensku

Toto je prehľad sviatkov na Slovensku. Štátne sviatky, dni pracovného pokoja a pamätné dni sú určené zákonom č. 241/1993 Z. z. o štátnych sviatkoch, dňoch pracovného pokoja a pamätných dňoch.

Štátne sviatky  
 1. január – Deň vzniku Slovenskej republiky
 5. júl – Sviatok svätého Cyrila a Metoda
 29. august – Výročie Slovenského národného povstania
 1. september – Deň Ústavy Slovenskej republiky
 28. október – Deň vzniku samostatného česko-slovenského štátu (nie je dňom pracovného pokoja)
 17. november – Deň boja za slobodu a demokraciu

Dni pracovného pokoja  
Dni pracovného pokoja sú štátne sviatky (s výnimkou 28. októbra – Deň vzniku samostatného česko-slovenského štátu), nedele a tieto sviatky:
 6. január – Zjavenie Pána (Traja králi)
 Veľký piatok
 Veľkonočný pondelok
 1. máj – Sviatok práce
 8. máj – Deň víťazstva nad fašizmom
 15. september – Sedembolestná Panna Mária
 1. november – Sviatok všetkých svätých
 24. december – Štedrý deň
 25. december – Prvý sviatok vianočný
 26. december – Druhý sviatok vianočný

Pamätné dni  
 25. marec – Deň zápasu za ľudské práva
 13. apríl – Deň nespravodlivo stíhaných
 1. máj – Deň pristúpenia Slovenskej republiky k Európskej únii
 4. máj – Výročie úmrtia M. R. Štefánika
 7. jún – Výročie Memoranda národa slovenského
 21. jún – Deň odchodu okupačných vojsk sovietskej armády z Česko-Slovenska v roku 1991
 24. jún – Deň pamiatky obetí komunistického režimu
 5. júl – Deň Slovákov žijúcich v zahraničí (do roku 2019 – Deň zahraničných Slovákov)
 17. júl – Výročie Deklarácie o zvrchovanosti Slovenskej republiky
 4. august – Deň Matice slovenskej
 10. august – Deň obetí banských nešťastí
 21. august – Deň obetí okupácie Česko-Slovenska v roku 1968
 9. september – Deň obetí holokaustu a rasového násilia
 19. september – Deň vzniku Slovenskej národnej rady
 6. október – Deň hrdinov Karpatsko-duklianskej operácie (do roku 2015 – Deň obetí Dukly)
 12. október – Deň samizdatu
 27. október – Deň černovskej tragédie
 29. október – Deň narodenia Ľudovíta Štúra
 30. október – Výročie Deklarácie slovenského národa 
 31. október – Deň reformácie
 30. december – Deň vyhlásenia Slovenska za samostatnú cirkevnú provinciu

Jednorazový štátny sviatok 30. októbra 2018 
Národná rada Slovenskej republiky prijala 12. septembra 2018 zákon č. 281/2018 Z. z., ktorým sa do zákona č. 241/1993 Z. z. o štátnych sviatkoch vkladá prechodné ustanovenie (§ 4a), v zmysle ktorého v roku 2018  je 30. október štátnym sviatkom. Zároveň v roku 2018 nie je tento deň pamätným dňom (§ 4a).

Dôvodom tohto kroku bolo jubilejné sté výročie prijatia Deklarácie slovenského národa z 30. októbra 1918 v Turčianskom Sv. Martine, ktorou sa predstavitelia slovenského národa prihlásili k sebaurčovaciemu právu národov a k vzniku samostatného česko-slovenského štátu.

Poznámka: V roku 2018 bol 30. október jednorazovým štátnym sviatkom. Z tohto dôvodu nebol v roku 2018 pamätným dňom.

Prehľad sviatkov v jednotlivých rokoch

Referencie

Pozri aj 
 Zoznam medzinárodných dní a sviatkov
 Zoznam národných sviatkov

Externé odkazy 
 Zákon č. 241/1993 Z. z. o štátnych sviatkoch, dňoch pracovného pokoja a pamätných dňoch

Sviatky